
Acatistul Maicii Domnului în cinstea icoanei sale făcătoare de 
minuni „a Semnului"” 


icoanei 


MAICA DOMNULUI 
„A SEMNULUI 


Icoana Maicii Domnului făcătoare de minuni „a Rădăcinii”din Kursk (8 martie, 
8 septembrie şi 27 noiembrie): 

Materiale despre icoana Maicii Domnului făcătoare de minuni „a Rădăcinii”din 
Kursk 

&&& 
Rugăciunile începătoare 
În numele Tatălui, şi al Fiului şi al Sfântului Duh. Amin. 


Slavă Ţie, Dumnezeul nostru, Slavă Ţie ! 
Slavă Ţie, Dumnezeul nostru, Slavă Ţie ! 
Slavă Ţie, Dumnezeul nostru, Slavă Ţie ! 


Împărate ceresc, Mângâietorule, Duhul Adevărului, care pretutindenea eşti, şi 
toate le implineşti, Vistierul bunătăţilor şi Dătătorule de viaţă, vino şi te 
sălăşluieşte întru noi, şi ne curățeşte pe noi de toată intinăciunea, şi 
mântuieşte, Bunule, sufletele noastre. 


Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 


Slavă Tatălui şi Fiului şi Sfântului Duh. Şi acum şi pururea şi în vecii vecilor. 
Amin. 


Preasfântă Treime, miluieşte-ne pe noi; 

Doamne, curăţeşte păcatele noastre; 

Stăpâne, iartă fărădelegile noastre; 

Sfinte, cercetează şi vindecă neputinţele noastre, pentru numele Tău. 


Doamne, miluieşte ! 
Doamne, miluieşte ! 


Doamne, miluieşte ! 


Slavă Tatălui şi Fiului şi Sfântului Duh. Şi acum şi pururea şi în vecii vecilor. 
Amin. 


Tatăl nostru, care eşti în ceruri, Sfinţească-se numele Tău, vie împărăţia Ta, 

facă-se voia Ta precum în cer aşa şi pe pământ. Pâinea noastră cea spre fiinţă 
dă-ne-o nouă astăzi. Şi ne iartă nouă greşalele noastre, precum şi noi iertăm 
greşiţilor noştri. Și nu ne duce pe noi în ispită, ci ne izbăveşte de cel rău. Că a 
Ta este Împărăţia şi puterea şi Slava, a Tatălui şi a Fiului şi a Sfântului Duh, 
acum şi pururea şi în vecii vecilor. Amin. 


Miluieşte-ne pe noi, Doamne, miluieşte-ne pe noi, că nepricepându-ne de nici 
un răspuns, această rugăciune aducem Ţie, ca unui Stăpân, noi, păcătoşii 
robii Tăi, miluieşte-ne pe noi. 


Slavă Tatălui şi Fiului şi Sfântului Duh. 


Doamne, miluieşte-ne pe noi, că întru Tine am nădăjduit; nu Te mânia pe noi 
foarte, nici pomeni fărădelegile noastre, ci caută şi acum ca un Milostiv şi ne 
izbăveşte pe noi de vrăjmaşii noştri, că Tu eşti Dumnezeul nostru şi noi 
suntem poporul Tău, toți lucrul mâinilor Tale şi numele Tău chemăm. 


Şi acum şi pururea şi în vecii vecilor. Amin. 


Uşa milostivirii deschide-o nouă,binecuvântată Născătoare de Dumnezeu, ca 
Să nu pierim cei ce nădăjduim întru tine, ci să ne mântuim prin tine din nevoi, 
că tu eşti mântuirea neamului creştinesc. 


Cred Într-Unul Dumnezeu, Tatăl Atoţiitorul, Făcătorul cerului şi al pămân- 
tului, al tuturor celor văzute şi nevăzute. 

Și întru Unul Domn lisus Hristos, Fiul lui Dumnezeu, Unul-Născut, care din 
Tatăl S-a născut, mai înainte de toţi vecii. Lumină din Lumină, Dumnezeu 
adevărat din Dumnezeu adevărat, Născut, nu făcut, Cel de o fiinţă cu Tatăl, 
prin care toate s-au făcut. 

Care pentru noi oamenii şi pentru a noastră mântuire.S-a pogorât din ceruri 
Şi S-a întrupat de la Duhul Sfânt şi din Maria Fecioara Şi S-a făcut om. 

Şi S-a răstignit pentru noi în zilele lui Pilat din Pont, Și a pătimit şi S-a 
îngropat. Și a înviat a treia zi după Scripturi . 

Şi S-a suit la ceruri şi Şade de-a dreapta Tatălui. Şi iarăşi va să vină cu slavă, 
să judece viii şi morţii, A cărui Împărăţie nu va avea Sfârşit. 

Şi întru Duhul Sfânt, Domnul de viaţă Făcătorul, care din Tatăl purcede, 

Cela ce împreună cu Tatăl şi cu Fiul este închinat şi Slăvit, care a grăit prin 
prooroci. 

Întru-una Sfântă Sobornicească şi apostolească Biserică, 

Mărturisesc un botez întru iertarea păcatelor, 

Aştept învierea morţilor şi viaţa veacului ce va să fie. Amin ! 

Condacul 1 

Către Stăpâna cea aleasă şi buna îndrumătoare, care ne conduce pe noi către 
Împărăţia cea cerească, veniți cu toții să cădem, căci altă scăpare nu avem, şi, 
cerând prea putemica ei mijlocire, minunile sale de odinioară până în zilele 
noastre, petrecute la icoana sa pomenindu-le, cu mare glas să strigăm: Bucură- 
te, Stăpână, care pururea arăţi lumii semnele milostivirii tale! 


Icosul 1 

Îngerii cu mirare au privit la tine, cum prin icoana ta ca printr-un stâlp de foc ai 
petrecut pe cei plecaţi din pământul Rusiei, robit de cei fără de lege. Şi nu pe 
Moise, ci pe tine însăţi avându-te ca îndrumătoare în necazul înstrăinării, cu 
mulțumire îți strigau: 

Bucură-te, binecuvântată îndrumătoare; 

Bucură-te, Maică a căii celei adevărate; 

Bucură-te, că prin pustia acestei lumi ne-ai condus; 

Bucură-te, că pe Amalic cel gândit în chip prea minunat l-ai biruit; 

Bucură-te, că izvoare de har reverşi de la icoana ta; 

Bucură-te, că legea Fiului tău, Domnul nostru lisus Hristos, în inimile noa- 
stre o scrii; 

Bucură-te, stingere binecuvântată a văpăii patimilor aprinse; 

Bucură-te, a celor neputincioşi prea puternică întărire; 

Bucură-te, a inimilor pline de tulburare îndulcire a liniştirui; 

Bucură-te, a celor străini şi orfani dumnezeiască alinare; 

Bucură-te, că pământul făgăduinţei ne-ai pregătit nouă; 

Bucură-te, că porțile Ierusalimului ni le deschizi; 

Bucură-te, Stăpână, care pururea arăţi lumii semnele milostivirii tale! 


Condacul al 2-lea 

Am văzut şi vedem şi acum semnele şi minunile tale, Stăpână, şi mărturisim 
îndurarea ta, fără a tăinui vreuna din binefacerile tale. Pentru aceasta, cu mare 
glas îţi cântăm: Aliluia! 


Icosul al 2-lea 

Cine poate cuprinde înţelepciunea lui Dumnezeu şi taina judecăților Lui cine o 
ar putea grăi? Căci EI înalță şi pogoară, smereşte şi slăveşte, Se atinge de cineva 
şi-l tămăduieşte. Şi cine dar a fost sfetnicul Său? Astfel şi pe noi, pentru păcatele 
noastre ne smereşte, împărăția noastră o pogoară, iar fiii noştri pe toată faţa 
pământului se împrăştie. Către cine ne vom îndrepta, dar, întru necazurile noa- 
stre, către cine vom întinde mâinile noastre, dacă nu către tine, prea bună? 
Pentru aceasta, cu inimi zdrobite îți cântăm ţie unele ca acestea: 

Bucură-te, rugătoare a noastră către Fiul tău; 

Bucură-te, cea care potoleşti mânia lui Dumnezeu cea cu dreptate; 

Bucură-te, curățirea nelegiuirilor noastre; 

Bucură-te, rugătoare pentru cei păcătoşi, 

Bucură-te, că lumină a nădejdu nouă pururea te arăţi; 

Bucură-te, că în pribegie icoana ta a fost înaintemergătoare; 

Bucură-te, că pe cei răspândiţi îi aduni laolaltă; 

Bucură-te, că prin acoperământul tău în felurite chipuri pe toţi îi acoperi; 
Bucură-te, a neînțelegerilor şi neorânduelilor împăciuitoare; 

Bucură-te, nimicitoare a sfaturilor celor răi; 

Bucură-te, a celor ce plutesc pe marea acestei vieţi bună cârmuitoare; 
Bucură-te, că prin purtarea ta de griţă nu laşi niciodată pe nimeni; 
Bucură-te, Stăpână, care pururea arăţi lumii semnele milostivirii tale! 


Condacul al 3-lea 

Cu putere săvârşeşti prin cinstită icoana ta mari minuni, revărsând îmbelşugat 
har, binecuvântată Fecioară, tuturor celor care se ostenesc să-ți cânte ţie: 
Aliluia! 


Icosul al 3-lea 

Având îndurare nespusă, strălucind prin harul tău, prea bună, în locurile în care 
întunericul a sporit şi necazurile s-au înmulţit, nu ne laşi pe noi orfani, căci prin 
icoana ta ai venit către noi, ticăloşii, ca să te slăvim pe tine cu credinţă, cân- 
tându-ţi unele ca acestea: 

Bucură-te, mare a minunilor; 

Bucură-te, liman al milelor; 

Bucură-te, izvor pururea curgător al harului; 

Bucură-te, fântână nesecată a tămăduirilor; 

Bucură-te, a legilor firii biruitoare; 

Bucură-te, a legilor naturii schimbătoare; 

Bucură-te, ceea ce prefaci necazurile noastre în bucurie; 

Bucură-te, cea care plânsul şi strâmtorările noastre le preschimbi în veselie du- 
hovnicească; 

Bucură-te, că amărăciunea noastră şi necazurile le întorci spre al nostru folos; 
Bucură-te, cea care cu prea slăvire smereşti pe vrăjmaşii noştri; 

Bucură-te, că nădejdile vrăjmaşilor noştri le ruşinezi; 

Bucură-te, că cei care îţi cântă ţie se umplu de veselie; 

Bucură-te, Stăpână, care pururea arăţi lumii semnele milostivirii tale! 


Condacul al 4-lea 

Atunci când furtuna ispitelor vine asupra noastră, a necazurilor şi a bolilor care 
ne cuprind, iar răbdarea slăbeşte întru noi şi sufletul nostru se tulbură, alergăm 
către icoana ta, prea curată Fecioară, şi lacrimi vărsând către tine, din inimă îți 
strigăm: Mâinile tale purtătoare de Dumnezeu întinde-le către noi şi din adâncul 
răutății izbăveşte-ne, ca să-ți mulţumim şi cu buzele noastre să-ţi cântăm: 
Aliluia! 

Icosul al 4-lea 

Auzind creştinii din Rîlsk, odinioară, zvonul despre arătarea sfântului tău chip în 
acel codru de stejari, au alergat acolo cu credinţă şi cu umilinţă au strigat. „De 
unde nouă una ca aceasta, ca să vină la noi Maica Domnului nostru?", şi zărind 
icoana ta, Stăpână, la rădăcina unui copac, au luat-o pe aceasta ca pe o comoară 
de mare preţ, cântându-ţi ţie unele ca acestea: 

Bucură-te, Rai strălucitor care ai odrăslit pomul vieţii; 

Bucură-te, grădina cea dumnezeiască în care s-a arătat pomul Bisericii; 
Bucură-te, floare prea plăcut mirositoare ce întreaga lume o umpli de bună mi- 
reasmă; 

Bucură-te, crin nepătat, care lumea o împodobeşti; 

Bucură-te, vie bine roditoare, care prin vinul umilinţei pe toți îi adăpi; 

Bucură-te, lujer sfânt, ce hrăneşti neamul omenesc cu dulce roadă; 

Bucură-te, temelie a casei lui Dumnezeu; 

Bucură-te, culme şi începătură a mântuirii noastre; 

Bucură-te, că patimile noastre cele rele le retezi din rădăcină; 

Bucură-te, grădină roditoare a virtuţilor; 

Bucură-te, înrădăcinătoare a bune-lor deprinderi întru noi; 

Bucură-te, că ne învredniceşti pe noi a fi părtaşi ai vieţuirii celei din Rai; 
Bucură-te, Stăpână, care pururea arăţi lumii semnele milostivirii tale! 


Condacul al 5-lea 

Stelei celei cu dumnezeiască mergere s-a asemănat sfânta ta icoană, Stăpână, 
pământul şi cetățile Rusiei străbătând, împărații acesteia cu evlavie închinându- 
1-se, împărătesele cu dragoste bine împodobind-o, arhiereii cu teamă sfântă în- 
tâmpinând-o, iar mulțimile credincioşilor, duhovniceşte prăznuind, au cântat: 
Aliluia! 


Icosul al 5-lea 

Făcând sfat întru nebunia lor cei lipsiţi de Dumnezeu, icoana ta prea curată să o 
strice, au fost ruşinați de tine, Fecioară, şi luând chipul tău cel sfânt fără vreo 
stricăciune, monahii şi mireni cu dragoste ţi-au cântat ţie unele ca acestea: 
Bucură-te, cetate nebiruită; 

Bucură-te, zid nesurpat,; 

Bucură-te, ruşinare a sfatului celor fără de Dumnezeu; 

Bucură-te, zădărnicie a urzelilor vrăjmaşilor; 

Bucură-te, închizătoarea gurilor celor hulitori; 

Bucură-te, că icoana ta cea sfântă ai păzit-o neatinsă; 

Bucură-te, că din mâinile răufăcătorilor ai salvat-o; 

Bucură-te, ceea ce nu iei aminte la faptele cele rele ale oamenilor; 

Bucură-te, că nu-ţi întorci faţa ta, prea curată, de la noi ticăloşii; 

Bucură-te, că din mâinile diavolului pe cei păcătoşi îi răpeşti; 

Bucură-te, minunată iertare a celor ce se călesc; 


AKA Ă AAA AA AAA AAA AAA 


Xe Xe Xe e e eee eX 


SA AA AAA AAA AAA AAA AAA AA AA 


Xe Xe Xe e e Xe e e eee e eee 


Bucură-te, că porțile milostivirii lui Dumnezu le deschizi prin milostivirea ta; 
Bucură-te, Stăpână, care pururea arăţi lumii semnele milostivirii tale! 


Condacul al 6-lea 

S-au propovăduit în întreaga lume îndurările tale, revărsate de la icoana ta/ 
Împărăteasă a toate! Căci, de când ai ieşit din pământul Rusiei, nu a fost cetate 
ori aşezare în care să nu se fi arătat puterea ta. Pentru aceasta, cei aflaţi printre 
neamuri, mântuiţi prin tine, îi cântă cu mulţumire lui Dumnezeu: Aliluia ! 


Icosul al 6-lea 

Străluceşte-ne nouă iarăşi lumina nădejdii, Născătoare de Dumnezeu prea cura- 
tă, care ai vestit mântuirea lumii prin naşterea ta! Nu ne lăsa pe noi până în 
sfârşit în mâinile văjmaşilor noştri, iar sfaturile necuraţilor şi ale celor apostaţi 
plini de răutate degrabă le surpă; pământul nostru să se arate casă a ta, precum 
odinioară, şi să înflorească întru el evlavia, sfintele mănăstiri şi biserici să fie 
împodobite cum se cuvine, iar oamenii de cei necredincioşi izbăviţi fiind să 
dănţuiască şi să se veselească, slăvind mijlocirea ta şi să să-ţi cânte ţie unele ca 
acestea: 

Bucură-te, că iubirea ta străluceşte lumii întregi; 

Bucură-te, că prin gura dumnezeiescului tău Fiu ai înfiat întreg neamul omenesc; 
Bucură-te, Maica lui Dumnezeu şi Maică a creştinilor; 

Bucură-te, îndepărtare a neputinţelor şi vindecătoare a rănilor; 

Bucură-te, luminătoare a celor ce se află în temniţă; 

Bucură-te, a celor din legături uşurare şi slobozire a celor închişi; 

Bucură-te, îndrăznire a celor prigoniți pentru dreptate; 

Bucură-te, răbdare a celor care pătimesc pentru credinţă; 

Bucură-te, încununare a mucenicilor; 

Bucură-te, răsplată cumplită a prigonitorilor; 

Bucură-te, dezlegătoare a celor înlănţuiţi; 

Bucură-te, slobozitoare a celor închişi cu trupul şi cu sufletul; 

Bucură-te, Stăpână, care pururea arăţi lumii semnele milostivirii tale! 


Condacul al 7-lea 

Dorind Dreptul Judecător şi Dumnezeu să-l înţelepţească pe omul care îl uitase, 
a îngăduit ca războaie mari pe pământ să izbucnească, popoarele să se tulbure şi 
împărățule să se clatine; moarte şi îngrozire pe faţa pământului să se ivească; 
plângerea şi vaietul văzduhul să umple. Ca atunci cu toţii, cei care şi-au pus 
nădejdea întru tine, Maica lui Dumnezeu, către icoana ta cu osârdie să alerge şi 
numai de la tine, cea dată de Dumnezeu oamenilor ca mijlocitoare, să aştepte 
mântuire, cântându-l Lui: Aliluia! 


Icosul al 7-lea 

Noi semne şi mari minuni s-au arătat de la icoana ta, prea curată Născătoare de 
Dumnezeu, atunci când s-a auzit glas de război. Şi atunci când oraşele ardeau şi 
pământul se cutremura, palatele se dărâmau, iar văzduhul era plin de lăcuste ale 
infernului, tu ai păzit fără stricăciune acea biserică în care s-a aflat icoana ta, 
Împărăteasă a toate: toţi dar către tine se rugau, văzând minunea, şi cu buzele îţi 
cântau ţie unele ca acestea: 

Bucură-te, Stăpână a celor stăpânitori; 

Bucură-te, că întru tine îşi pun nădejdea toate popoarele; 

Bucură-te, stâlp şi întărire a Bisericii; 

Bucură-te, a oricărei sfinţenii scut şi apărare; 

Bucură-te, biruinţă a întregii lumi; 

Bucură-te, că şi pe cei fără de nădejde îi mântuieşti; 

Bucură-te, bună ascultătoare a rugăciunilor celor osârdnici; 

Bucură-te, ajutor al celor neajutoraţi şi nădejde a celor deznădăjduiţi; 

Bucură-te, că pe satana îl zdrobeşti sub picioarele noastre; 

Bucură-te, a focului şi a altor stihii poruncitoare; 

Bucură-te, că prin icoana ta ne întăreşti,; 

Bucură-te, că prin acoperământul tău ne adumbreşti; 

Bucură-te, Stăpână, care pururea arăţi lumii semnele milostivirii tale! 


Condacul al 8-lea 

Străin şi înfricoşător semn te-ai arătat, Preasfântă, când o casă s-a năruit, căci o 
cămăruţă sfinţită şi cercetată mai înainte de icoana ta s-a păstrat nevătămată, iar 
pe o bătrână şi fiul ei, care se ascunseseră acolo, i-ai arătat fără vătămare. Pentru 
aceasta, toţi cei care au auzit despre acest lucru minunat, cu înfricoşare s-au 
spăimântat, şi cu mare teamă îţi cântau ţie: Aliluia! 


Icosul al 8-lea 

Întreaga lume cu dragostea ta, asemenea lui Dumnezeu, o îmbrăţişezi, pururea 
Fecioară, pe cei de aproape şi pe cei de departe cercetându-i pe toţi de sub cer cu 
icoana ta, prin care ei se închină ție. Astfel, de la răsărit şi până la apus în pro- 
cesiune aceasta a fost dusă, ca toţi să se închine fără oprelişte şi să-ţi cânte ţie, 
Maica lui Dumnezeu, unele ca acestea: 

Bucură-te, bucurie a oricărei bucurii; 

Bucură-te, potir nesecat al desfătării; 

Bucură-te, în veacul de acum mângâiere a celor scârbiţi; 

Bucură-te, a vieţii viitoare petrecere; 

Bucură-te, cea care te veseleşti cu cei din ceruri pentru cei de pe pământ; 
Bucură-te, că iei aminte la cei scârbiţi şi multpătimitori de pe pământ; 

Bucură-te, că prin icoana ta binecuvântaţii tăi paşi în chip nevăzut în casa noa- 
stră au intrat; 

Bucură-te, că odată cu aceasta binecuvântare şi bucurie aduci; 

Bucură-te, că chihile monahilor ce te cinstesc le sfinţeşti; 

Bucură-te, că locaşurile celor sărmani mai mult decât palatele cele împărăteşti le 
înfrumuseţezi; 

Bucură-te, că în bisericile lui Dumnezeu chipul tău prea sfânt străluceşte; 
Bucură-te, că în casele celor ce te cinstesc pe tine în chip nevăzut te afli cu cei 
care locuiesc acolo; 

Bucură-te, Stăpână, care pururea arăţi lumii semnele milostivirii tale! 


Condacul al 9-lea 

Toţi aleargă la tine, de Dumnezeu Născătoare, Stăpână, şi tuturor le întinzi mâi- 
nile tale purtătoare de Dumnezeu şi toate tuturor le dăruieşti fără vreo zavistuire, 
pe toţi îi luminezi şi îi mângâi, Împărăteasă a toate. Pentru aceasta, întru tine 
veselindu-ne, îi cântăm lui Dumnezeu: Aliluia! 


Icosul al 9-lea 

Ritorii cei mult grăitori se arată a fi neputincioşi, voind ei după datorie să te slă- 
vească pe tine, Marie, Născătoare de Dumnezeu, neputând cu întreaga lor înţe- 
lepciune să te laude după cuviinţă; dacă vom tăcea însă, pietrele vor grăi. Astfel, 
nevrednici fiind, cu buze întinate îndrăznim să-ţi strigăm ţie unele ca acestea: 
Bucură-te, însufleţitoare de foc a graiurilor prorocilor; 

Bucură-te, propovăduire neîncetată a apostolilor; 

Bucură-te, cântare din inimă a cuvioşilor; 

Bucură-te, întărire şi îndrăznire a mărturisitorilor; 

Bucură-te, convorbire tainică a celor ce se liniştesc; 

Bucură-te, gura de aur a nitorilor şi propovăduitorilor de Dumnezeu; 

Bucură-te, răsplată a celor ce se ostenesc împotriva patimilor; 

Bucură-te, uşurare dumnezeiască a celor neprihăniţi; 

Bucură-te, slavă a maicilor şi laudă a fecioarelor; 

Bucură-te, odihnă a bătrânilor şi îndrumătoare a tinerilor; 

Bucură-te, fiică a lui Adam, cel ce a gustat moartea, de Dumnezeu purtătoare; 
Bucură-te, care cu slavă nespusă străluceşti lângă Dumnezeu; 

Bucură-te, Stăpână, care pururea arăţi lumii semnele milostivirii tale! 


Condacul al 10-lea 

Roagă-te fierbinte pentru mântuirea lumii, Născătoare de Dumnezeu, căci avem 
trebuinţă de ajutor, cursele văjmaşului pe toată faţa pământului fund întinse, căci 
popoarele se tulbură şi furtuni de ispite se ridică împotriva Bisericii lui Dumne- 
zeu; pentru aceasta, precum ai făcut în Cana Galileii odinioară, grăieşte tu 
cuvânt către Fiul tău şi Dumnezeu ca valul ispitelor şi necazurilor în vin al 
umilinţei şi al veseliei celei dumnezeieşti să-l prefacă, ca să-l cântăm Lui acum: 
Aliluia! 


Icosul al 10-lea 

Zid nebiruit fii nouă, cea întru totul fără de prihană, împotriva cetelor văzuţilor 
şi nevăzuţilor vrăjmaşi, cu îndrăzneală luptă pentru noi, cei ce cu dragoste îți 
cântăm ţie unele ca acestea: 

Bucură-te, că braţele tale purtătoare de Dumnezeu pentru noi către Domnul le 
înalți; 

Bucură-te, că duhurile cele rele sub picioarele noastre le supui; 

Bucură-te, cea care ruşinezi sfaturile cele pline de viclenie ale stăpânului întu- 
nericului; 

Bucură-te, că gândurile cele negre prin Duhul lui Dumnezeu le împrăştii; 
Bucură-te, izgonitoare a deznădejdii; 

Bucură-te, că dăruieşti linişte celor robiţi de grijile vieţii acesteia; 

Bucură-te, că viforului năpastelor porunceşti; 

Bucură-te, că în chip haric ocârmuieşti pe cei cuprinşi de furtuna acestei vieţi; 
Bucură-te, că ne scoţi din adâncul răutăţii; 

Bucură-te, că întinzi mâna ta celor pierduţi; 

Bucură-te, că îndrepţi paşii noştri pe calea mântuirii; 

Bucură-te, că mâna noastră în războaie o întăreşti; 

Bucură-te, Stăpână, care pururea arăţi lumii semnele milostivirii tale! 


Condacul al 11-lea 

Cântările noastre, aşa precum Fiul tău a primit cei doi bani ai văduvei, Prea- 
sfântă, le primeşte şi ne dăruieşte nouă ca întotdeauna unele ca acestea să-ţi 
aducem, viaţa noastră în pace să o călăuzeşti şi iertare de păcate să ne dăruieşti, 
ca în cereştile locaşuri să ne sălășluim, ca să-l cântăm lui Dumnezeu: Aliluia! 
Icosul al 11-lea 

În chip nevăzut peste întreaga lume întinzi sfântul tău acoperământ, prea bună, 
necuratul şi adâncul întuneric al acestei nopţi izgonindu-l, luminând toate cu lu- 
mina strălucirii tale, ca plini de bucurie neîncetat să-ţi strigăm: 

Bucură-te, cea cu adevărat înveşmântată în Soare; 

Bucură-te, cea împodobită cu cunună de stele; 

Bucură-te, cea cu haină aurită de negrăit,; 

Bucură-te, luceafăr strălucitor al inimilor noastre; 

Bucură-te, căldură mângâietoare mai mult decât cea a soarelui; 

Bucură-te, luminătoare a veacului ce va să vină; 

Bucură-te, lumină nespusă a îngerilor şi a oamenilor; 

Bucură-te, izgonitoare a cetelor celor întunecate ale demonilor; 

Bucură-te, cea care luminezi întunericul necredinţei; 

Bucură-te, cea care ne îmbraci pe noi cu armele luminii; 

Bucură-te, sfințenie, floarea tuturor virtuţilor cea bine mirositoare; 

Bucură-te, Stăpână, care pururea arăţi lumii semnele milostivirii tale! 


Condacul al 12-lea 

Har după har am primit de la icoana ta, prea curată Fecioară, căci toţi cei care au 
alergat către ea cu credinţă nu au plecat ruşinaţi, ci fiecare după a sa trebuință 
dumnezeiesc dar a primit şi s-a umplut de bucurie sfântă, cântând lui Dumnezeu: 
Aliluia! 


Icosul al 12-lea 

Îți cântăm, te mărim şi ne închinăm ţie, Stăpână prea curată, dar neştiind dacă 
laudele noastre le primeşti, cădem înaintea prea curatului tău chip şi cu umilință 
îți cântăm unele ca acestea: 

Bucură-te, a sufletelor noastre primăvară prea dulce; 

Bucură-te, a inimilor noastre dimineaţă prea strălucitoare; 

Bucură-te, înălțime la care nu se pot urca gândurile omeneşti; 

Bucură-te, slavă de necuprins; 

Bucură-te, fericire fără de sfârşit; 

Bucură-te, bunătate de negrăit; 

Bucură-te, veselie nespusă; 

Bucură-te, cu adevărat una prea binecuvântată; 

Bucură-te, cea mai înaltă decât toate făpturile; 

Bucură-te, mijlocitoare pentru noi toţi în această viaţă; 

Bucură-te, în ceasul morţii noastre adevărată ocrotitoare; 

Bucură-te, că la Înfricoşătoarea Judecată îi mântuieşti pe cei care şi-au pus nă- 
dejdea în tine; 

Bucură-te, Stăpână, care pururea arăţi lumii semnele milostivirii tale! 


Condacul al 13-lea 

O prea lăudată Maică a tuturor creştinilor, asemănându-te Fiului tău şi Dumne- 
zeu cu dragostea ta, strigi către noi cu milostivire: „Nu te teme, turmă mică. Eu 
sunt cu voi şi nimeni împotriva voastră!" Pentru aceasta, către tine cu dragoste 
căzând şi cu lacrimi mulțumindu-ţi, cu mare glas îţi strigăm: Aliluia! 


(acest condac se rosteşte de trei ori, apoi din nou icosul | şi condacul 1) 


Icosul 1 

Îngerii cu mirare au privit la tine, cum prin icoana ta ca printr-un stâlp de foc ai 
petrecut pe cei plecaţi din pământul Rusiei, robit de cei fără de lege. Şi nu pe 
Moise, ci pe tine însăţi avându-te ca îndrumătoare în necazul înstrăinării, cu 
mulțumire îţi strigau: 

Bucură-te, binecuvântată îndrumătoare; 

Bucură-te, Maică a căii celei adevărate; 

Bucură-te, că prin pustia acestei lumi ne-ai condus; 

Bucură-te, că pe Amalic cel gândit în chip prea minunat l-ai biruit; 

Bucură-te, că izvoare de har reverşi de la icoana ta; 

Bucură-te, că legea Fiului tău, Domnul nostru lisus Hristos, în inimile 
noastre o scrii; 

Bucură-te, stingere binecuvântată a văpăii patimilor aprinse; 

Bucură-te, a celor neputincioşi prea puternică întărire; 

Bucură-te, a inimilor pline de tulburare îndulcire a liniştirii; 

Bucură-te, a celor străini şi orfani dumnezeiască alinare; 

Bucură-te, că pământul făgăduinţei ne-ai pregătit nouă; 

Bucură-te, că porțile Ierusalimului ni le deschizi; 

Bucură-te, Stăpână, care pururea arăţi lumii semnele milostivirii tale! 


Condacul 1 

Către Stăpâna cea aleasă şi buna îndrumătoare, care ne conduce pe noi către 
Împărăţia cea cerească, veniţi cu toţii să cădem, căci altă scăpare nu avem, şi, 
cerând prea putemica ei mijlocire, minunile sale de odinioară până în zilele 
noastre, petrecute la icoana sa pomenindu-le, cu mare glas să strigăm: Bucură- 
te, Stăpână, care pururea arăţi lumii semnele milostivirii tale! 


Rugăciune către Maica Domnului, înaintea icoanei sale făcătoare de minuni 
„a Semnului" din Kursk 


Împărăteasa noastră cea prea bună şi nădejdea noastră, Născătoare de Dumne- 
zeu, primitoarea săracilor şi ajutătoarea străinilor, bucuria scârbiţilor şi acope- 
ritoarea necăjiţilor, vezi-ne nevoia, vezi-ne necazul, ajută-ne ca unor nepu- 
tincioşi, hrăneşte-ne ca pe nişte străini. Necazul nostru îl ştii: dezleagă-l precum 
voieşti, mântuieşte şi păzeşte pe robii tăi (numele) şi pe toți ai noştri, pe cei care 
sunt de față şi se roagă ţie, şi ne acoperă pe noi de tot răul cu sfântul tău 
acoperământ, căci nu avem alt ajutor afară de tine, nici altă folositoare grabnică, 
nici altă mângâietoare bună; ci numai pe tine, Maica lui Dumnezeu, ca să ne 
păzeşti şi să ne acoperi în vecii vecilor. Amin! 


Tropar, glasul al 4-lea: Zid nebiruit şi izvor de minuni te-am dobândit, 
Născătoare de Dumnezeu prea curată, noi robii tăi, pe tine cea care cetele celor 
potrivnici le biruieşti. Pentru aceasta, te rugăm: pace cetăţii tale dăruieşte şi 
sufletelor noastre mare milă. 


Condac, glasul al 4-lea: Cinstitul tău chip „al Semnului" prăznuiesc cei care se 
închină ţie, Născătoare de Dumnezeu, căci minunată biruință împotriva celor 
potrivnici cetăţii tale ai dăruit. Pentru aceasta, cu credinţă şi noi îți cântăm: 
Bucură-te, Fecioară, lauda creştinilor! 


Mărire: Te mărim pe tine, prea curată Fecioară, şi chipul tău cel prea curat îl 
cinstim, căci prea slăvit semn s-a arătat. 

5 


Icoana Maicii Domnului „a Semnului" este una dintre cele mai importante şi 
vechi icoane ale Rusiei ortodoxe. Istoria acesteia, plină de mulțime de semne 
harice şi de minuni, nespus de folositoare pentru creştini, naşte o osebită evlavie 
către acest odor de nepreţuit. 


Descoperită în anul 1295 în împrejurimile cetăţii Kursk. la rădăcina unui copac, 
icoana avea să arate încă dintru început minunate semne: apariția unui izvor 
tămăduitor la aflarea ei. Întoarcerea în mai multe rânduri în chip minunat, din 
cetatea Kursk în Pustia Koren. Vindecări de orbire etc. 


Icoana Maicii Domnului „a Semnului" îl va salva, de asemenea, de la moarte, în 
copilărie, pe cel ce avea să ajungă farul luminos al Rusiei creştine - Sfântul 
Serafim de Sarov, devenind icoana sa de suflet. 


Cunoscutul Sfânt loan Maximovici a plecat pe cărările veşniciei rugându-se 
înaintea acestei icoane făcătoare de minuni a Născătoarei de Dumnezeu... 


Minunile icoanei Maicii Domnului „a Semnului” din Rusia, Serbia,Austria, 
Germania şi Statele Unite - loc în care se află astăzi acest vechi odor sfânt, 
prezentate în cartea de faţă, sunt întregite de istoria fabuloasă a icoanei şi de 
acatistul celei care arată pururea lumii semnele milostivirii sale... 


Extras din cartea: Minunile icoanei Maica Domnului "A Semnului” 


AXA AAA AAA AAA AAA AAA 


Xe Xe Xe e e ee eee N 


